  Майя Бывальцева Удмуртиын улӥсьёс улосвыллэн тӧроезлы Александр Соловьёвлы вазиськизы 3 аресъем нылашез эмъяны юрттэт курыса. Со сярысь ивортэ элькун тӧролэн но кивалтэтлэн пресс-службазы. Нылашлэн анаезлэсь Наталья Шитовалэсь вазиськон интернет-приёмное вуиз 7-тӥ толсуре. Со Нонна нылзэ огназ будэтэ. Матысь дыре соослы Москвае нейрохирургияя Н. Н. Бурденко нимо институтэ мыныны кулэ. Отын вылӥ технологиосъя эмъюрттэт сётон квотая шунтэз утялтонъя операци лэсьтозы. Выписка бере 10 нунал ӵоже ӧнерчиос чакласа возьыны кулэ на, но отын улыны коньдон кулэ. Элькунлэн тӧроез Натальялы юрттыны оскытӥз но пусйиз, туэ сыӵе эмъюрттэт басьтон понна федерал центръёсы улосвылысь 931 нылпиос но 80 нылкышноос келямын шуыса. Александр Соловьёвлы кӧня ке вазиськонъёс вуизы Россиысь азьмуртлэн Удмуртиысь мер приёмнояз 8-тӥ толсуре пумиськонъёс дыръя но. Якшур-Бодья ёросысь Чернушка черкогуртын улӥсьёс модульной ФАП пуктыны куризы, азьвылэз юртсы туж вуж ни. Нимаз медпунктъёс ӧвӧлэн отын ик пиналъёсты учконо луэ. «Программа (ФАП-ъёсты пуктонъя — ред.) вуоно арын азьланьтэмын луоз. Лэсьтӥськонъя нырысь-валысь радлыкын Чернушкаын фельдшер-акушер пункт пуктон чакламын», — пусйиз улосвыллэн тӧроез. Крезьгуръя элькун колледж бордын ужась скрипачьёслэн «Violini felici» ансамбльзылэн кивалтӥсез Татьяна Белава коллективлы коньдонэн юрттэт курыса вазиськиз — соос Казане езо инструментъёсъя дышетӥсьёслэн Европаысь ассоциацизылэн 45-тӥ калыккуспо конференциязы мыныны малпало. Асьсэ бакчаысьтызы музъем вылыны ужаны мотоблок басьтыны коньдон кулэ Малыхъёслэн семьязылы. Соос Дэри ёросысь Шор Постол школаын физкультурая дышетӥсьёс луыса ужало. Ёрос но элькун ӵошатсконъёсын вормисьёс пӧлы трос пол шедьылӥзы, 11-тӥ Росси гурт шудонъёсын «Спорт семья» номинациын нырысетӥ инты басьтӥзы. Озьы ик Кияса ёросысь Нылпи творчествоя юртлы кык вуриськон машина басьтыны юрттэт куризы. Приёмлы йылпумъянъёсъя, кулэяськисьёслы коньдонэн юрттэт висъямын луоз. Тодэ вайытом, элькунлэн кивалтӥсез калыкен пумиськонэз таяз арняе кык пол ортчытӥз ни. 5-тӥ толсуре Александр Соловьёв Удмуртиын улӥсьёсын вераськиз «Единая Россия» партилэн мер приёмнояз. Кӧня ке нунал ортчыса, одӥгезлы вазиськисьлы — спортсменлы Ринат Якуповлы — бызьылон дорожка вуттӥзы. Тегъёс: Мерлык Ижкар Удмуртия АлександрСоловьёв ФАП-ёс Кияса  